正學
作者：陳造
朝代：宋

paragraphs: 政術自學術，君子惡其欺。
道學不容僞，世以僞用之。
向來濂溪翁，粹然時所師。
光風與霽月，取重前輩詞。
兩程從之遊，流變已受疑。
應世頗拘謭，自立如矜持。
何人傳其粗，矯訐取世資。
口中誠敬語，掎袂挹惠夷。
其行則市井，跖屩差所爲。
危坐悄長默，覆此庸蚩蚩。
經正盛時事，怪女尚抵巇。
秉畀幸一旦，嘉穀去稗稊。
正士鴛鴻集，古學星日垂。
江湖隠淪客，有見真管窺。
爾輩受排拫，似亦無孑遺。
得無奇英士，失脚遂磷緇。
用過賢用功，取璧忘小疵。
願引抆拭手，免興失時悲。
願分斗升祿，少救併日饑。
闢以周孔塗，正以孟韓規。
嵬瑣審辟就，譸張慙昨非。
六通而四達，恢若隆古時。
治道貴去甚，世變須防微。
吾言或可錄，敢用告採詩。